শ্রীলঙ্কার বিরুদ্ধে নিয়মরক্ষার ম্যাচে ভারতীয় দলে একাধিক পরিবর্তন!

ওয়েব ডেস্ক: এশিয়া কাপে (Asia Cup 2025) ফাইনালের আগে নিয়মরক্ষার শেষ ম্যাচ। মরুদেশে আজ শ্রীলঙ্কার মুখোমুখি ভারত (India Vs Sri Lanka)। সুপার ফোরে টানা জয় পেয়ে ইতিমধ্যেই ফাইনাল নিশ্চিত করেছে সূর্যকুমার যাদবের (Suryakumar Yadav) দল। ফলে শুক্রবার শ্রীলঙ্কার বিরুদ্ধে ম্যাচে ফলাফলের কোনও প্রভাব পড়ছে না। তাই এই ম্যাচে মূলত রিজার্ভ বেঞ্চের ক্রিকেটারদের সুযোগ দেওয়ার কথা ভাবতে পারেন কোচ গৌতম গম্ভীর (Gautam Gambhir)। এতে দলে কয়েকটি পরিবর্তন করে ব্যাকআপ ক্রিকেটারদের ফর্ম সম্পর্কেও একটা স্পষ্ট ধারনা মিলবে।

ভারতীয় দল এখনও পর্যন্ত এশিয়া কাপে দুর্দান্ত ছন্দে রয়েছে। ওপেনিংয়ে অভিষেক শর্মা ও শুভমন গিল জুটি দলকে প্রায় প্রত্যেক ম্যাচেই ভরসা যুগিয়েছে। মিডল-অর্ডারে তিলক বর্মাকেও ব্যাট হাতে দায়িত্ব নিতে দেখা গিয়েছে। তবে অধিনায়ক সূর্যকুমার যাদবে ব্যাট এখনও অবধি শান্ত। কিন্তু দলকে নেতৃত্ব দেওয়ার বিষয়ে তিনি নিজের দায়িত্বে অবিচল থেকেছেন। ফাইনালের আগে শ্রীলঙ্কার বিরুদ্ধে তিনি ব্যাট হাতে আত্মবিশ্বাস ফেরাতে চাইবেন।

আরও পড়ুন: বাদ করুণ, পন্থ! নতুন ডেপুটি সহ কেমন হল ভারতের টেস্ট স্কোয়াড?

উইকেটের পিছনে সঞ্জু স্যামসনকে আরও একবার সুযোগ দেওয়ার সম্ভাবনা রয়েছে। পাশাপাশি অলরাউন্ডার হিসেবে হার্দিক পান্ডিয়া ও অক্ষর প্যাটেল দলের ভারসাম্য বজায় রাখবেন। তবে সুপার-ফোরের এই ম্যাচে নজর থাকবে রিঙ্কু সিংয়ের উপর। এখনও একটিও ম্যাচ খেলার সুযোগ পাননি তিনি। বাংলাদেশের বিরুদ্ধে ব্যর্থ হওয়া শিবম দুবের জায়গায় এ বার সুযোগ পেতে পারেন রিঙ্কু।

এদিকে বোলিং বিভাগে কুলদীপ যাদব ধারাবাহিকভাবে সেরা পারফরম্যান্স দিচ্ছেন। তাই তাঁকে এই ম্যাচেও খেলাবে ভারত। তবে বুমরাকে বিশ্রাম দেওয়া হতে পারে। সেই জায়গায় বাঁহাতি পেসার অর্শদীপ সিং দলে ফিরতে পারেন। সঙ্গে হর্ষিত রানাকে খেলানো হতে পারে। ওমানের বিরুদ্ধে নজর কেড়েছিলেন তিনি। ফাইনালের আগে বেঞ্চ স্ট্রেংথ পরীক্ষা করার এটিই সেরা সুযোগ বলে মনে করছে টিম ম্যানেজমেন্ট।

একনজরে শ্রীলঙ্কার বিরুদ্ধে ভারতের সম্ভাব্য একাদশ

অভিষেক শর্মা, শুভমন গিল, তিলক বর্মা, সূর্যকুমার যাদব (অধিনায়ক), সঞ্জু স্যামসন (উইকেটকিপার), হার্দিক পান্ডিয়া, রিঙ্কু সিং, অক্ষর প্যাটেল, কুলদীপ যাদব, অর্শদীপ সিং, হর্ষিত রানা।

দেখুন আরও খবর: